Her blir det varmest - og kaldest - i påsken
Det er noe kaldere enn normalt , men stort sett vil været holde seg solfylt hele uka. Nær sagt hele Sør-Norge vil få flott påskevær, og det vil holde seg, ifølge meteorolog Roar Inge Hansen i GeoStorm. Sjekk været der du er på Pent.no! I Oslo blir de aller kaldeste nettene på rundt 10 minus, ifølge meteorologen. – Det vil stige godt ut over dagen, og de fleste områdene i lavlandet vil nok gå over null, sier Hansen. De høyeste temperaturene kommer i kystområdene i Sør-Norge, med opp mot fem plussgrader. Langs Vestlandet og opp til Trøndelag vil også temperaturene holde seg rundt fem grader, og det blir ikke kaldere enn -5 på natten. Varmen fra sola vil også bidra en del, tror Hansen. – I Nord-Norge vil det derimot bli snøbyger gjennom hele påsken. Det er ikke veldig kaldt, men det vil blåse kuling, sier han og anslår temperaturer fra -5 opp til nullpunktet de fleste steder i nord.Onsdag i påskeuka blåser det kuling i fjellområdene på Østlandet, men vinden vil roe seg fra skjærtorsdag. Det vil stort sett være rolig over hele Sør-Norge fra fredag. Selv med sol blir det fortsatt godt og kaldt på fjellet. Både Haukeli, Golsfjellet og Beitostølen kommer godt ned i tosifret antall minusgrader om natten og formiddagen, men ut over ettermiddagen blir det betraktelig mer behagelige temperaturer. I den grad det er mulig å komme med et presist varsel mange dager frem i tid, vil solen og kulda fortsette slik hele påsken, tror meteorolog Hansen. Så foreligger det en liten risiko for at snøbygene i Nord-Norge vil bevege seg sørover fra søndag. – Det vil kanskje bli litt nedbør i Trøndelag og Møre og Romsdal første påskedag, og eventuelt i Bergen fra mandag, sier Hansen.Det kaldeste som ble målt natt til onsdag var i Drevsjø i Hedmark. Her var temperaturen nede i -30, og nattekulden i Hedmark vil sannsynligvis fortsette ut i helligdagene. – Særlig i den nordlige delen av Hedmark og indre Østlandet blir det nok fra -20 til -30 grader om natten. Men helt greie temperaturer på dagen, rundt fem minusgrader, sier Hansen. Det er fortsatt varslet om betydelig fare for snøskred flere steder i Nord-Norge. I Vest-Finnmark og store deler av Troms er det meldt om skredfare fire på torsdag. På fredag er faren noe redusert, men fortsatt tilstede. Anbefalingen er å unngå alt skredterreng ut påsken, spesielt terreng brattere enn 30 grader.
Uansett om du skal på ski, på hytta eller i bakken: Det ligger an til å bli strålende vær i hele Sør-Norge resten av uken.